## Rješenje Agencije za zaštitu tržišnog natjecanja, klasa: UP/I 430-01/2011-03/001, urbroj: 580-03-11-43-02 od 10. veljače 2011.

### NN 23/2011 (21.2.2011.), Rješenje Agencije za zaštitu tržišnog natjecanja, klasa: UP/I 430-01/2011-03/001, urbroj: 580-03-11-43-02 od 10. veljače 2011.

AGENCIJA ZA ZAŠTITU TRŽIŠNOG NATJECANJA

493

Agencija za zaštitu tržišnog natjecanja temeljem članka 13. stavaka 1. i 2. Zakona o državnim potporama (»Narodne novine«, broj 140/05), u postupku donošenja odobrenja državne potpore za kulturu namijenjene financiranju nakladništva, sadržane u prijedlogu Programa financiranja nakladništva od 2011. do 2013. godine., pokrenutom na zahtjev Ministarstva kulture Republike Hrvatske, sa sjedištem u Zagrebu, na temelju odluke Vijeća za zaštitu tržišnog natjecanja u sastavu: mr. sc. Olgica Spevec, predsjednica Vijeća, Mladen Cerovac, mag. iur., zamjenik predsjednice Vijeća, Milivoj Maršić, dipl. oec., Vesna Patrlj, dipl.iur. i dr. sc. Mirna Pavletić-Župić, članovi Vijeća, donesene na 64. sjednici, održanoj 10. veljače 2011., donosi

RJEŠENJE

I. Odobrava se državna potpora za kulturu namijenjena financiranju nakladništva, sadržana u prijedlogu Programa financiranja nakladništva od 2011. do 2013. godine, jer je sukladna s odredbama Zakona o državnim potporama.

II. Ovo rješenje bit će objavljeno u »Narodnim novinama«.

Obrazloženje

1. ZAHTJEV ZA DONOŠENJE ODOBRENJA

Agencija za zaštitu tržišnog natjecanja (dalje: Agencija) zaprimila je 18. siječnja 2011., od Ministarstva kulture Republike Hrvatske (dalje: Ministarstvo kulture) zahtjev za odobrenje državne potpore za kulturu, namijenjene financiranju nakladništva sadržane u prijedlogu Programa financiranja nakladništva od 2011. do 2013. godine, klasa: 023-03/10-01/1186, urbroj: 532-07-01/1-11-01, od 14. siječnja 2011. (dalje: prijedlog Programa) i Obrazac prijave državne potpore za prijedlog Programa (dalje: Obrazac prijave).

Prijedlog Programa podnesen je sukladno članku 12. stavku 1. Zakon a o državnim potporama (»Narodne novine«, broj 140/05; dalje: ZDP). Na prijedlog Programa iz članka 12. stavka 1. ZDP-a, Agencija donosi rješenje sukladno članku 13. ZDP-a.

Obrazac prijave dostavljen je sukladno članku 2. stavku 2. [Pravilnika o obliku i sadržaju te načinu prikupljanju podataka i vođenja evidencije državnih potpora](http://narodne-novine.nn.hr/clanci/sluzbeni/2010_01_2_66.html) (»Narodne novine«, broj/10), Iz prijedloga Programa razvidno je da isti sadrži elemente državne potpore i kao takav predstavlja program državne potpore iz članka 3. stavka 2. ZDP-a temeljem kojeg se bez potrebe za dodatnim provedbenim mjerama, unaprijed neodređenim korisnicima državne potpore dodjeljuju pojedinačne državne potpore.

2. OPIS PRIJEDLOGA PROGRAMA

2.1. Davatelj državne potpore: Ministarstvo kulture.

2.2. Naziv programa: Program financiranja nakladništva od 2011. do 2013.

2.3. Kategorije državne potpore: Kultura (članak 40. Uredbe o državnim potporama, objavljene u »Narodnim novinama«, broj 121/03; dalje: Uredba).

2.4. Pravni temelj:

a) Zakon o financiranju javnih potreba u kulturi (»Narodne novine«, broj 47/90 i 27/ 93, 38/09),

b) Pravilnik o izboru i utvrđivanju programa javnih potreba u kulturi (»Narodne novine«, broj 7/01),

c) Strateški plan Ministarstva kulture od 2011. do 2013.,

d) Poziv za predlaganje javnih potreba u kulturi Republike Hrvatske,

e) Javni poziv za potporu izdavanju knjiga,

f) Javni poziv za poticanje književnih programa u okviru književne djelatnosti,

2.5. Predviđene mjere i ciljevi: Državne potpore u kulturi.

a) Potpora za izdavanje knjiga: Ministarstvo kulture sufinancira izdavanje knjiga i to za djela domaće književnosti i publicistike, prijevode djela koja predstavljaju opća kulturna dostignuća, sabrana, odabrana i kritička izdanja, te djela hrvatskih autora. Potpora se dodjeljuje autorskim pjesničkim, proznim i književno-esejističkim djelima, kao i onima za čije je obavljanje potrebno osigurati sredstva za istraživački, književno povijesni ili osobito zahtjevni prevodilački rad, a ostaju kao trajno kulturno dobro Republike Hrvatske.

Inozemni izdavači mogu se natjecati za potporu namijenjenu objavljivanju djela hrvatskih autora na strane jezike. Na taj način potiče se učinkovitija promocija hrvatske knjige prilagođene osobitostima pojedinačnih kulturnih tržišta i posredno podupiru drugi oblici afirmacije Republike Hrvatske na svjetskoj književnoj i kulturnoj sceni.

b) Potpora za izdavanje časopisa i elektroničkih publikacija: Ministarstvo kulture sufinancira časopise i listove u kulturi, koji svojom programskom profiliranošću, selektivnošću i kritičnošću, koncepcijskom ujednačenošću, likovno grafičkim oblikovanjem, izvedbom te regionalnom zastupljenošću, naročito doprinose raznolikosti te intenzitetu kulturnog života Republike Hrvatske.

c) Državna potpora za književne manifestacije: Riječ je o potpori za književne manifestacije koje se kontinuirano održavaju, a uglavnom su vezane uz značajna imena i događaje hrvatske kulturne povijesti i koji se redovito sufinanciraju već duži niz godina. Također potpomažu se i nastupi hrvatskih nakladnika i autora na domaćim i inozemnim književnim sajmovima u svrhu prezentiranja i promidžbe hrvatske književnosti.

d) Književni programi u knjižarama: U sklopu ove mjere subvencioniraju se nezavisne knjižare, čime se povećava dostupnost knjiga i časopisa te se promiče kultura čitanja kroz sljedeće aktivnosti: književno-autorske promocije, tematske književne susrete te organizaciju književnih festivala.

2.6. Intenzitet državne potpore i opravdani troškovi: Za države potpore u kulturi, opisane u točki 2.5. obrazloženja ovog rješenja, poduzetnicima se može dodijeliti do 100% opravdanih troškova, ukoliko se dokaže da je projekt značajan za razvoj hrvatske kulture. Naime, hrvatski jezik i kultura ubrajaju se u jezike s malim brojem korisnika, stoga je potrebno brinuti o afirmaciji i održavanju kvalitete književnog stvaralaštva i izdavaštva, kao jednoj od ključnih mjera u zaštiti vlastitog nacionalnog identiteta.

Postupak ocjene predstavlja li svaki pojedini prijedloga za sufinanciranje javnih potreba u kulturi projekt od značaja za razvoj hrvatske kulture, provodi Kulturno vijeće za knjigu i izdavaštvo, sastavljeno od pet eminentnih stručnjaka. Na taj način, svaki se prijedlog analitički i selektivno razmatra, što osigurava nezavisan i stručan način raspodijele sredstava potpore. Nakon provedenog postupka stručnog vrednovanja, Kulturno vijeće za knjigu i izdavaštvo dostavlja popis projekata za koje je dozvoljena dodjela državnih potpora za kulturu, dok o konkretnom iznosu državne potpore odlučuje Ministarstvo.

2.7. Korisnici državne potpore: Pravne i fizičke osobe koje, obavljajući gospodarsku djelatnost, sudjeluju u prometu roba i usluga, sukladno članku 2. stavku 2. ZDP-a.

2.8. Instrument državne potpore: Subvencija.

2.9. Izvori sredstava: Ukupno planirana sredstva za provedbu Programa u razdoblju od 2011. do 2013., iznose 57.500.000,00 kuna, koji će biti osigurani u Državnom proračunu Republike Hrvatske, na poziciji Ministarstva kulture A 781002 – Književno izdavaštvo, kao što je to prikazano u Tabeli: Planirani Iznos sredstava za provedbu Programa financiranje nakladništva od 2011. do 2013.

Tabela: Planirani Iznos sredstava za provedbu Programa financiranje nakladništva od 2011. do 2013.

|  |  |  |  |  |  |
| --- | --- | --- | --- | --- | --- |
| Rb. | Mjera/godina | 2011. | 2012. | 2013. | Ukupno |
| 1. | Potpora za izdavanje knjiga | 9.000.000 | 8.500.000 | 8.500.000 | 26.000.000 |
| 2. | Časopisi i elektroničke publikacije | 6.500.000 | 6.500.000 | 6.500.000 | 19.500.000 |
| 3. | Književne manifestacije | 3.500.000 | 3.500.000 | 3.500.000 | 10.500.000 |
| 4. | Književni programi u knižarama | 500.000 | 500.000 | 500.000 | 1.500.000 |
| 5. | Ukupno | 19.500.000 | 19.000.000 | 19.000.000 | 57.500.000 |

Izvor: Ministarstvo kulture

Obrada: Agencija za zaštitu tržišnog natjecanja

2.10. Trajanje programa: od 1. ožujka 2011. do 31. prosinca 2013.

3. ODLUKA VIJEĆA ZA ZAŠTITU TRŽIŠNOG NATJECANJA

3.1. Prilikom donošenja odluke, Vijeće za zaštitu tržišnog natjecanja (dalje: Vijeće), na svojoj 64. sjednici, održanoj 10. veljače 2011., uzelo je u obzir sve činjenice iz prijedloga Programa i Obrasca prijave.

Vijeće je utvrdilo da mjere predviđene prijedlogom Programa, opisane u točki 2.5. obrazloženja ovog rješenja predstavljaju državnu potporu iz članka 3. stavka 1. ZDP-a.

Naime, sukladno članku 3. stavku 1. ZDP-a, državne potpore su svi stvarni i potencijalni rashodi ili umanjeni prihodi države dodijeljeni od davatelja državne potpore koji narušavaju ili bi mogli narušiti tržišno natjecanje davanjem povlastice na tržištu korisniku državne potpore, bez obzira na oblik državne potpore, u mjeri u kojoj to može utjecati na ispunjenje međunarodno preuzetnih obveza Republike Hrvatske koje proizlaze iz Sporazuma o stabilizaciji i pridruživanja između Republike Hrvatske i Europskih zajednica i njihovih država članica (»Narodne novine« – Međunarodni ugovori, broj 14/01, 14/02, 1/05 i 7/05; dalje: SSP).

Vijeće je utvrdilo da je u konkretnom slučaju riječ o državnim potporama jer se radi o stvarnim ili potencijalnim rashodima države, utvrđeno je da korisnici potpore ostvaruju ekonomsku prednost koju isti ne bi ostvarili kroz svoje redovno i normalno poslovanje, utvrđeno je da se sredstva dodjeljuju korisnicima na selektivnoj osnovi, te da postoji mogućnost narušavanja tržišnog natjecanja davanjem povlastica na tržištu korisnicima državne potpore osobito u mjeri u kojoj to može utjecati na ispunjenje međunarodno preuzetnih obveza Republike Hrvatske koje proizlaze iz SSP-a.

Nadalje, člankom 4. stavkom 1. ZDP-a propisana je opća zabrana davanja državnih potpora koje narušavaju ili bi mogle narušiti tržišno natjecanje davanjem povlastica na tržištu korisniku državne potpore bez obzira na oblik državne potpore u mjeri u kojoj to može utjecati na ispunjenje međunarodno preuzetih obveza Republike Hrvatske iz SSP-a, dok su člankom 4. stavkom 2. i 3. ZDP-a propisana izuzeća od opće zabrane.

S obzirom na to da se državne potpore predložene prijedlogom Programa odnose na kulturu, Vijeće je moralo utvrditi može li se na takve potpore primijeniti izuzeće iz članka 4. stavka 3. točke b) ZDP-a, temeljem kojeg se iznimno mogu ocijeniti sukladnim navedenom Zakonu, državne potpore namijenjene poticanju kulture i zaštiti baštine.

Da bi postojala mogućnost primjene izuzeća iz članka 4. stavka 3. točke b) ZDP-a predložene državne potpore moraju biti sukladne članku 40. Uredbe.

Uredba se primjenjuje na temelju članka 10. Uredbe o državnim potporama (»Narodne novine«, broj 50/06). Sukladno članku 10. Uredbe o državnim potporama, pravila iz Uredbe primjenjuju se i nakon prestanka važenja Uredbe, sve do objavljivanja odgovarajućih pravila prema Uredbi o državnim potporama, koja do donošenja odluke Vijeća još uvijek nisu objavljena.

Iz članka 40. Uredbe proizlazi da su državne potpore za poticanje kulture i zaštite baštine namijenjene projektima koji su značajni za razvoj hrvatske kulture, sukladno članku 4. stavku 3. točki b) ZDP-a, te da davatelj državne potpore mora dokazati da je projekt značajan za razvoj hrvatske kulture.

Primjenom rečenog članka na konkretan slučaj, Vijeće je u odnosu na državne potpore za kulturu, konkretno za financiranje nakladništva, predviđene prijedlogom Programa, opisane u točki 2.5. obrazloženja ovog rješenja, utvrdilo da je riječ o državnim potporama za poticanje kulture i zaštitu baštine iz članka 40. Uredbe, jer je Ministarstvo kulture, kao davatelj državne potpore, dokazalo da će dodijeliti državne potpore isključivo za one projekte koji su značajni za razvoj hrvatske kulture temeljem stručne i nezavisne procjene Kulturnog vijeća za knjigu i izdavaštvo, na način opisan u točki 2.6. obrazloženja ovog rješenja.

Naime, sukladno odredbi iz članka 2. Zakona o financiranju javnih potreba u kulturi, Republika Hrvatska donosi programe javnih potreba u kulturi, te se za njihovo provođenje osiguravaju sredstva iz državnog proračuna u skladu s navedenim Zakonom. Programi javnih potreba u kulturi obuhvaćaju sve oblike poticanja i promicanja kulture i kulturnih djelatnosti, što pridonose razvitku i unapređenju svekolikog kulturnog života u Republici Hrvatskoj. Pri utvrđivanju programa javnih potreba u kulturi polazi se od potreba i postignutog stupnja razvitka hrvatske kulture i kulturnih djelatnosti.

Osim toga, Agencija je prethodno u tri navrata, donijela rješenja o odobrenju državne potpore za kulturu, sadržane u gotovo istovjetnim prijedlozima Programa za 2008., 2009. i 2010. godinu. Konkretno, riječ je o sljedećim rješenjima, pod poslovnim brojevima: klase: UP/I 430-01/2008-03/05, urbroj: 580-03-08-43-02 od 17. travnja 2008., klase: UP/I 430-01/2009-03/002, urbroj: 580-03-10-43-02 od 29. siječnja 2009, te klase: UP/I 430-01/2009-03/002, urbroj: 580-03-10-43-02 od 14. siječnja 2010.

Slijedom iznijetog, Vijeće je utvrdilo da prijedlog Programa financiranja nakladništva od 2011. do 2013. godine, predstavlja program državne potpore iz članka 3. stavka 2. ZDP-a, te da se na državne potpore za kulturu, namijenjene financiranju nakladništva i sadržane u prijedlogu Programa, može primijeniti izuzeće predviđeno člankom 4. stavkom 3. točkom b) ZDP-a.

Stoga je Agencija temeljem odluke Vijeća, odlučila kao u točki I. obrazloženja ovog rješenja.

3.2. Temeljem članka 18. ZDP-a, rješenja Agencije kojima se daje odobrenje na prijedlog akta državne potpore iz članka 13. stavka 1. i 2. Zakona, objavljuju se u »Narodnim novinama«. Stoga je odlučeno kao u točki II. izreke ovog rješenja.

UPUTA O PRAVNOM LIJEKU

Ovo rješenje konačno je u upravnom postupku. Protiv ovog rješenja žalba nije dopuštena, ali nezadovoljna stranke može pokrenuti upravni spor pred Upravnim sudom Republike Hrvatske u roku od trideset (30) dana od dana dostave ovog rješenja.

Klasa: UP/I 430-01/2011-03/001

Urbroj: 580-03-11-43-02

Zagreb, 10. veljače 2011.

Predsjednica Vijeća za
zaštitu tržišnog natjecanja
mr. sc. Olgica Spevec, v. r.

Rješenje, NN 23/2011-493